ELŐTERJESZTÉS

Szombathely Megyei Jogú Város Közgyűlésének 2019. április 30-ai ülésére

**Tájékoztató a Kárpáti Kelemen utca közlekedési helyzetéről és a csapadékvíz-elvezetéséről**

A Közgyűlés 101/2019. (III.27.) Kgy. sz. határozatával felkért, hogy adjak tájékoztatást a Kárpáti Kelemen utca helyzetével kapcsolatban, amely térjen ki a közlekedés problémáira, a forgalomlassítás lehetséges módjaira, a járdákra, a csapadékvíz elvezetésre.

A Márton Áron utca felújítása május hónapban kezdődik. A forgalmi renddel, a közlekedési problémákkal kapcsolatos vizsgálatot csak a beruházás befejezése után célszerű vizsgálni, mert a fenti beruházás, és a kapcsolódó Ernuszt Kelemen utca felújítása után várható a forgalom változása.

A korábban, az érintett lakók képviselőivel történt egyeztetés alapján a Kárpáti Kelemen utca forgalomcsökkentése tárgyában a forgalomcsökkentő beavatkozások (járdaszigetek építése) tervezését szükséges megkezdeni a mielőbbi megvalósítás érdekében. Ugyancsak meg kell terveztetni a gyalogos közlekedés biztonsága érdekében a hiányzó járdaszakaszokat, a gépjárművek közlekedés biztonsága érdekében a Homok úti Bartók Béla krt-i csomópontot a Kárpáti K. úti szakasszal együtt.

A csomópont átépítésének műszaki megoldása függ a magánberuházásban tervezett Jókai u. – Gagarin utcai tervezett körforgalom megépítésétől.

A város Sorok-Perint vízfolyástól nyugatra lévő területének csapadékvíz elvezetésének állapotát rögzítő terv alapján elkészült tanulmányterv tartalmazza a Kárpáti K. u. vízgyűjtő területének csapadékvíz-elvezetés rendezéséhez szükséges beavatkozásokat. A jelenlegi 92,8 ha vízgyűjtővel rendelkező terület főgyűjtője ø60cm átmérőjű, jelentősen túlterhelt. A Termálfürdő területén haladó szakasza a termálvíz bevezetése miatt részben elvízkövesedett, keresztmetszete leszűkült. A Jókai út felőli mellékága lefolyástalan, Árpád úti szakasza többszörösen túlterhelt. Az érintett terület csapadékvizeinek megfelelő elvezetése érdekében új ø120cm-es induló gerincvezeték kiépítésével, a meglévő, kis átmérőjű csatornaszakaszok átépítésével, valamint a vízgyűjtőterület csökkentésével a távlati beépítettségnek is megfelelő, új csapadékvíz-elvezetés valósítható meg. A későbbiekben erre az új főgyűjtőre köthető a Rigóvölgyi úton kiépítendő csatornarendszer. Az Árpád úti, túlterhelt csapadékcsatorna átépítése után az Árpád út – Kárpáti Kelemen út közötti terület nyílt árkai megfelelően kiépíthetők és a befogadóba vezethetők. Ezen beavatkozások költsége engedélyezési dokumentáció hiányában pontosan nem határozható meg, nagyságrendileg elérheti az egymilliárd forintot.

Kérem a Tisztelt Közgyűlést, hogy az előterjesztést megtárgyalni, a tájékoztatót és a határozati javaslatot elfogadni szíveskedjenek.

**Szombathely, 2019. április „ ”**

**/: Dr. Puskás Tivadar :/**

**HATÁROZATI JAVASLAT**

**………./2019. (IV. 30.) Kgy. számú határozat**

1. A Közgyűlés a „Kárpáti Kelemen utca közlekedési helyzetéről és a csapadékvíz-elvezetéséről” szóló tájékoztatást tudomásul veszi, egyidejűleg felkéri a Polgármestert, hogy a Kárpáti Kelemen utca biztonságossá tétele érdekében a hiányzó járdaszakaszokat, illetve a sebességcsökkentést célzó forgalomtechnikai beavatkozásokat terveztesse meg.

A Közgyűlés forrásként a Városfejlesztési Alap tervezési előirányzatok sorát jelöli meg fedezetként.

1. A Közgyűlés az 1. pont szerinti fejlesztésről a tervek ismeretében dönt.

**Felelős:** Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője,

Stéger Gábor, a Közgazdasági és Adóosztály vezetője)

**Határidő:**

1. pont: 2019. október 31.
2. pont: 2019. december 31.